**DĖL PRITARIMO DALYVAUTI „TŪKSTANTMEČIO MOKYKLŲ“ PROGRAMOJE PARTNERIO TEISĖMIS**

2022 m. kovo 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 5 punktu, 16 straipsnio 4 dalimi ir „Tūkstantmečio mokyklų“ programos, patvirtintos Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137 „Dėl „Tūkstantmečio mokyklų“ programos“ patvirtinimo“, 17.1 papunkčiu, Rokiškio rajono savivaldybės taryba

n u s p r e n d ž i a:

1. Pritarti Rokiškio rajono savivaldybės dalyvavimui partnerio teisėmis ,,Tūkstantmečio mokyklų“ programoje (toliau – Programa).

2. Įgalioti Rokiškio rajono savivaldybės administracijos direktorių pasirašyti dokumentus, susijusius su Programos įgyvendinimu.

3. Šį sprendimą skelbti savivaldybės interneto svetainėje [www.rokiskis.lt](http://www.rokiskis.lt) ir Teisės aktų registre.

Šis sprendimas per vieną mėnesį gali būti skundžiamas Regionų apygardos teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL PRITARIMO DALYVAUTI „TŪKSTANTMEČIO MOKYKLŲ“ PROGRAMOJE PARTNERIO TEISĖMIS“ AIŠKINAMASIS RAŠTAS**

**Sprendimo projekto tikslai ir uždaviniai.**

Sprendimo projekto tikslas – pritarti Rokiškio rajono savivaldybės dalyvavimui partnerio teisėmis ,,Tūkstantmečio mokyklų“ programoje (toliau – Programa).

**Teisinio reguliavimo nuostatos.**

Lietuvos Respublikos vietos savivaldos įstatymas, „Tūkstantmečio mokyklų“ programa, patvirtinta Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137 „Dėl „Tūkstantmečio mokyklų“ programos“ patvirtinimo“.

 **Sprendimo projekto esmė.**

Programa įgyvendinama savivaldybių lygmeniu, kiekvienai Programoje dalyvaujančiai savivaldybei atlikus esamos švietimo sistemos būklės ir kaitos analizę ir parengus savivaldybės švietimo pažangos planą (toliau – Pažangos planas), kuriam įgyvendinti yra suteikiama galimybė gauti reikalingas investicijas.

 Programos įgyvendinimas numatomas dviem etapais: Programos I etapo įgyvendinimo pradžia – 2022 m. vasario 1 d., pabaiga – 2026 m. birželio 30 d. Į Programos I etapą savivaldybės galės įsitraukti dviem srautais – 2022 ir 2023 metais. Programos II etapo įgyvendinimo pradžia bus tikslinama atsižvelgiant į I etapo įgyvendinimo rezultatus, tęstinių veiklų finansavimo galimybes ir poreikius. Programos I etapo veikloms įgyvendinti numatoma skirti iki 210,00 mln. Eur (dviejų šimtų dešimties milijonų eurų) Ekonomikos gaivinimo ir atsparumo didinimo priemonės lėšų ir ne daugiau kaip 44,1 mln. Eur (keturiasdešimt keturi milijonai vienas šimtas tūkstančių eurų) Lietuvos Respublikos valstybės biudžeto lėšų pridėtinės vertės mokesčiui kompensuoti.

 Programoje iš vienos savivaldybės dalyvauja ne mažiau kaip trys mokyklos. Programoje dalyvaujančiose mokykloje pagal priešmokyklinio ir bendrojo ugdymo programas besimokančių mokinių skaičius, įskaitant visus jos skyrius, einamųjų mokslo metų rugsėjo 1 d. turi būti ne mažesnis kaip 200. Ši nuostata turi būti išlaikyta visą dalyvavimo Programoje laikotarpį. Programoje taip pat negali dalyvauti mokyklos, kurios savivaldybės bendrojo ugdymo mokyklų tinklo pertvarkos 2021–2025 metų bendruosiuose planuose numatytos reorganizuoti prijungimo, sujungimo ar padalijimo būdu ar likviduoti, išskyrus atvejį, kai mokykla dalyvauja reorganizavimo procese (t. y. prie jos prijungiama kita mokykla). Mokyklos, kuriose planuojama atlikti struktūros pertvarką, gali dalyvauti Programoje.

 Kaip nurodyta Programoje, dalyvaujanti savivaldybė atliks esamos švietimo sistemos būklės ir kaitos analizę, kurios pagrindu bus rengiamas Pažangos planas. Atliktos savivaldybės švietimo sistemos būklės ir kaitos analizės rezultatus savivaldybės, konsultuodamosi su Tūkstantmečio mokyklų akademija (toliau – TŪM), panaudos rengdamos Pažangos planą, kuriame bus pateikiami duomenys, atspindintys savivaldybės švietimo sistemos būklę ir kaitą, spręstinas problemas, siekiamo pokyčio tikslą ir tobulintinas sritis, taip pat kiti aspektai. Pažangos planas sudaromas ne trumpiau kaip 24 mėnesiams ir ne ilgiau kaip 36 mėnesiams. Tam tikrais atvejais dėl objektyvių priežasčių, kurių savivaldybė negalėjo numatyti iš anksto, veiklų įgyvendinimo laikotarpis gali būti pratęstas, bet ne ilgiau kaip iki 2026 m. birželio 30 d. Pažangos plano forma bus patvirtinta iki konsultacijų su savivaldybėmis pradžios.

 Programoje numatytos veiklos sritys: lyderystė veikiant, įtraukusis ugdymas, kultūrinis ugdymas, gamtos mokslų, technologijų, inžinerijos, matematikos mokslų ir kūrybiškumo (toliau – STEAM) ugdymas. Visos mokyklos, dalyvaujančios Programoje, turės veiklą tobulinti visose keturiose srityse, t. y.: lyderystė veikiant, įtraukusis ugdymas, kultūrinis ugdymas, STEAM ugdymas.

 Savivaldybės Pažangos planui įgyvendinti investicijos yra galimos penkiose kryptyse: infrastruktūrai, įrangai ir mokymo priemonėms, mokyklų vadovų ir pedagoginių darbuotojų kompetencijoms stiprinti, tinklo mokyklų išteklių prieinamumui gerinti, ugdymo veikloms ir užsiėmimams organizuoti. Proporcijų, kiek galima investuoti į infrastruktūrą bei ilgalaikį turtą ir kiek į ugdymo veiklų organizavimą bei kvalifikacijos tobulinimą, nėra nustatyta. Švietimo būklė kiekvienoje savivaldybėje yra skirtinga, tad su kiekviena savivaldybe dėl numatomų finansuoti veiklų bus tariamasi konsultacijų metu. Tačiau yra pabrėžtina, kad Programos 37 punktu yra nustatyta, jog investicijos į ugdymo veiklų organizavimą bei kvalifikacijos tobulinimą yra privalomos. Visos investicijos turėtų būti susijusios su bendrojo ugdymo stiprinimu.

 Savivaldybėms Pažangos plano parengimo išlaidos nėra finansuojamos. Vadovaujantis Lietuvos Respublikos finansų ministro įsakymu „Dėl 2021–2027 metų Europos Sąjungos fondų ir Ekonomikos gaivinimo ir atsparumo didinimo priemonės lėšomis finansuojamų ar iš dalies finansuojamų projektų įgyvendinimo laikinosios tvarkos aprašo patvirtinimo“ patvirtintos laikinosios tvarkos 2 priedo 17.7 punktu, paraiškos parengimo išlaidos nėra tinkamos finansuoti („projekto įgyvendinimo plano rengimo išlaidos (išskyrus investicijų projekto ar kitų su projekto įgyvendinimo planu privalomų teikti priedų rengimo išlaidas)“), todėl Pažangos plano parengimo išlaidos prilyginamos paraiškos (projekto įgyvendinimo plano) parengimo išlaidoms. Tačiau atkreiptinas dėmesys, kad tinkamomis išlaidomis laikomos tik investicijų projekto parengimo paslaugos.

 Savivaldybėms prie Programos įgyvendinimo prisidėti finansiškai nėra būtina: Priemonės aprašo 2 priedo (Projekto finansavimo sąlygų aprašas) 2.4 papunkčiu nustatyta, kad didžiausia galima projektų finansuojamoji dalis sudaro 100 proc. visų tinkamų finansuoti projekto išlaidų. Tačiau savivaldybės savo iniciatyva ir savo ir (arba) kitų šaltinių lėšomis gali prisidėti prie projekto įgyvendinimo: projekto tinkamų finansuoti išlaidų dalis, kurios nepadengia projektui skiriamo finansavimo lėšos, turi būti finansuojama iš projekto vykdytojo ir (ar) partnerio (-ių) lėšų. Atkreiptinas dėmesys dėl rizikos įsivertinimo turėti netinkamų išlaidų bei savivaldybėje sukurtos / atnaujintos infrastruktūros išlaikymo (palaikymo sąnaudų): Programos lėšomis modernizuotos ar sukurtos naujos mokyklų infrastruktūros įveiklinimą, veiklų tęstinumą ir finansavimą pasibaigus Programai savivaldybės toliau turės užtikrinti savo lėšomis.

**Laukiami rezultatai.**

Dalyvavimas Programoje – galimybė savivaldybei gauti reikalingas investicijas, nukreiptas į lygiaverčių ir šiuolaikiškų kokybiško ugdymo(si) sąlygų besimokantiems sukūrimą bei mokinių pasiekimų gerinimą.

 **Finansavimo šaltiniai ir lėšų poreikis**.

Programos lėšos ir savivaldybės biudžeto lėšos (Pažangos plano parengimo išlaidos).

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

 Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė